《挽蔡文叔》
宋代·王柏

南风之时兮吹彼棘薪，乔木斯坏兮栋梁曷任。
欂栌椳闑与扂楔兮，匠眯眯而弗寻。
况承天之八柱兮，穷岁月而莫登。
天岂不生材兮，郁牛山之嶙峋。
雨露之所润兮，存日夜之肫肫。
及大厦之将颠兮，无一木之可乘。
羌小民之怨咨兮，谓天不仁。
非道通乎三极兮，孰识天心。
天既仁爱我民兮笃生伟人，一去就兮治乱攸分。
天亦仁爱我公兮，不使见犬羊之骇奔，
危机发兮众寐昏昏。秉离明以为烛兮，
魂营营而上征。目断留田兮，
歌南风之再吟。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。